CELEX: 52018PC0563
Language: da
Date: 2018-07-31
Title: Forslag til RÅDETS GENNEMFØRELSESAFGØRELSE om udpegelse af medlemmerne af det panel, der er omhandlet i artikel 14, stk. 3, i forordning (EU) 2017/1939

EUROPA-KOMMISSIONEN
            Bruxelles, den 31.7.2018
            COM(2018) 563 final
            2018/0296(NLE)
            Forslag til
            RÅDETS GENNEMFØRELSESAFGØRELSE
            om udpegelse af medlemmerne af det panel, der er omhandlet i artikel 14, stk. 3, i forordning (EU) 2017/1939
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Rådets forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO") blev vedtaget den 12. oktober 2017 og trådte i kraft den 20. november 2017
                     1
                  . Det fremgår af forordningens artikel 20, at Kommissionen er ansvarlig for oprettelsen og den indledende administrative drift af EPPO, indtil EPPO har kapacitet til at gennemføre sit eget budget. Kommissionen udfolder alle nødvendige bestræbelser på at sikre en hurtig oprettelse af EPPO. I overensstemmelse med forordningens artikel 120 og efter en opstartsfase på tre år sigter Kommissionen mod, at EPPO er operationel ved udgangen af 2020. 
               
               
                  Et centralt aspekt ved etableringen af EPPO er udvælgelsen og udpegelsen af medarbejderne, navnlig den europæiske chefanklager og de europæiske anklagere. Med henblik på udvælgelse af den europæiske chefanklager og de europæiske anklagere bestemmes det i artikel 14, stk. 3, i forordning (EU) 2017/1939, at Rådet skal fastsætte reglerne for udvælgelsespanelets funktionsmåde og på forslag af Kommissionen vedtage en afgørelse om udpegelse af medlemmerne. I dette øjemed vedtog Kommissionen den 25. maj 2018 et forslag til Rådets gennemførelsesafgørelse, hvortil der er knyttet et bilag med panelets forretningsorden
                     2
                  . 
               
               
                  Med henblik på at oprette det i artikel 14, stk. 3, i forordning (EU) 2017/1939 omhandlede udvælgelsespanel skal Kommissionen foreslå en gennemførelsesafgørelse fra Rådet med henblik at udpege medlemmerne af panelet. I overensstemmelse med artikel 14, stk. 3, i Rådets forordning (EU) 2017/1939 foreslår Kommissionen 12 medlemmer til udvælgelsespanelet, som vælges blandt tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere samt jurister, hvis faglige kvalifikationer er almindeligt anerkendt. Én af de udvalgte personer blev foreslået af Europa-Parlamentet den 31. maj 2018. Kommissionen har taget hensyn til behovet for at sikre balance med hensyn til geografisk fordeling, køn og viden om retssystemerne i de medlemsstater, som deltager i EPPO.
               
            
            
               •Sammenhæng med de gældende regler på samme område
            
            
               
                  Oprettelsen af EPPO er omhandlet i artikel 86 i traktaten om Den Europæiske Unions funktionsmåde (TEUF). EPPO vil være det første EU-organ med beføjelser til efterforskning og retsforfølgning i relation til lovovertrædelser, der skader Unionens finansielle interesser, og en helt ny aktør på det europæiske retsområde. EPPO forventes at være garant for en mere sammenhængende og effektiv politik med hensyn til retsforfølgning af lovovertrædelser, der har en negativ effekt på EU-budgettet, hvilket forventes at føre til et større antal sager og deraf følgende domfældelser samt til, at uretmæssigt udbetalte EU-midler i højere grad kan tilbagesøges.
               
               
                  Ved at fremsætte dette forslag til Rådets gennemførelsesafgørelse om udpegelse af medlemmerne af det panel, der udvælger EPPO's europæiske chefanklager og europæiske anklagere, opfylder Kommissionen sin forpligtelse i henhold til artikel 14, stk. 3, i forordning (EU) 2017/1939. Dette forslag gør det muligt at oprette udvælgelsespanelet, og derved indledes de nødvendige udvælgelses- og udpegelsesprocedurer for EPPO's europæiske chefanklager og europæiske anklagere. Dette forslag er derfor i fuld overensstemmelse med de gældende regler på de forskellige politikområder.
               
            
            
               •Sammenhæng med Unionens politik på andre områder
            
            
               
                  Dette initiativ er i overensstemmelse med EU's øvrige politikker og lovgivning med henblik på at styrke beskyttelsen af Unionens finansielle interesser.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Forslaget har hjemmel i artikel 291 i TEUF, sammenholdt med artikel 14, stk. 3, i Rådets forordning (EU) 2017/1939.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Det fremgår af artikel 14, stk. 3, i forordning (EU) 2017/1939, at Kommissionen er retligt forpligtet til at fremsætte et forslag med henblik på Rådets udpegelse af udvælgelsespanelets medlemmer. Dette forslag følger op på Kommissionens forslag til Rådets gennemførelsesafgørelse, hvortil der er knyttet et bilag om udvælgelsespanelets forretningsorden. Dette forslag er af afgørende betydning for at sikre, at udvælgelsespanelet oprettes med henblik på hurtigt at kunne udvælge og udnævne den europæiske chefanklager og de europæiske anklagere ved EPPO.
               
            
            
               •Proportionalitetsprincippet
            
            
               
                  Dette forslag er begrænset til, hvad der er nødvendigt for at nå de foreslåede mål, og er derfor i overensstemmelse med proportionalitetsprincippet. Dette forslag er direkte forbundet med ikrafttrædelsen af forordning (EU) 2017/1939 og er af afgørende betydning for at sikre en hurtig oprettelse af EPPO. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
         
         
            
               •Efterfølgende evalueringer/kvalitetskontrol af gældende lovgivning
            
            
               
                  Henset til den specifikke og begrænsede karakter af dette forslag og den omstændighed, at det opfylder den forpligtelse, som Kommissionen er pålagt i medfør af artikel 14, stk. 3, i Rådets forordning 2017/1939, har der ikke været gennemført efterfølgende evalueringer, høringer af interesserede parter eller konsekvensanalyser.
               
            
            
               4.VIRKNINGER FOR BUDGETTET
            
            
               
                  Forslaget har ingen budgetmæssige virkninger. 
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               I betragtning af forslagets karakter er der ingen gennemførelsesplanlægning forbundet med foranstaltningen. 
            
            
               •Forklarende dokumenter (for direktiver)
            
            
               
                  Forslaget kræver ingen forklarende dokumenter om gennemførelsen. 
               
            
            
               •Nærmere redegørelse for de enkelte bestemmelser i forslaget
            
            
               
                  Det fastsættes i artikel 1, at de 12 deri anførte personer udpeges til medlemmer af det panel, der er omhandlet i artikel 14, stk. 3, i forordning (EU) 2017/1939. De udpeges for en periode på fire år fra den i artikel 2 omhandlede ikrafttrædelsesdato. 
               
            
            
               2018/0296 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om udpegelse af medlemmerne af det panel, der er omhandlet i artikel 14, stk. 3, i forordning (EU) 2017/1939
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed ("EPPO"), særlig dennes artikel 14, stk. 3,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
         
         
            
               (1)Der skal i henhold til artikel 14, stk. 3, i forordning (EU) 2017/1939 oprettes et udvælgelsespanel med henblik på opstilling af en kort liste over egnede ansøgere til stillingen som europæisk chefanklager og afgivelse af en begrundet udtalelse om kvalifikationerne hos kandidaterne til posterne som europæiske anklagere. 
            
            
               (2)I forordning (EU) 2017/1939 bestemmes det, at Europa-Parlamentet og Rådet efter fælles overenskomst skal udpege den europæiske chefanklager på grundlag af en kort liste over kvalificerede ansøgere, der opstilles af udvælgelsespanelet. 
            
            
               (3)I forordning (EU) 2017/1939 foreskrives det ligeledes, at Rådet skal udpege hver enkelt europæisk anklager blandt tre kandidater, der er indstillet af hver medlemsstat, efter at have modtaget en begrundet udtalelse fra udvælgelsespanelet.
            
            
               (4)Udvælgelsespanelet bør gennemgå ansøgningerne om stillingen som europæisk chefanklager og stillingerne som europæiske anklagere for så vidt angår kravene i henholdsvis artikel 14, stk. 2, og artikel 16, stk. 1, i forordning (EU) 2017/1939, herunder spørgsmålet om, hvorvidt ansøgernes uafhængighed er uomtvistelig.
            
            
               (5)Udvælgelsespanelet bør bestå af 12 personer, der er valgt blandt tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere samt jurister, hvis faglige kvalifikationer er almindeligt anerkendt. 
            
            
               (6)Et af panelmedlemmerne bør foreslås af Europa-Parlamentet. Den 31. maj 2018 indstillede Europa-Parlamentet Antonio Mura til posten som dets panelmedlem. 
            
            
               (7)I forbindelse med medlemskabet af udvælgelsespanelet har Kommissionen taget hensyn til behovet for geografisk balance, balance mellem kønnene og passende repræsentation af retssystemerne i de medlemsstater, som deltager i EPPO. 
            
            
               (8)Blandt de 11 personer, som Kommissionen har foreslået, er et tidligere medlem af Domstolen, et tidligere medlem af Revisionsretten, et tidligere nationalt medlem af Eurojust, fem højtstående anklagere, to medlemmer af de højeste nationale retter og en jurist, hvis faglige kvalifikationer er almindeligt anerkendt, heraf seks mænd og fem kvinder.
            
            
               (9)I henhold til artikel 14, stk. 3, i forordning (EU) 2017/1939 bør Rådet på forslag af Kommissionen vedtage en afgørelse om udpegelse af medlemmerne af panelet. 
            
            
               (10)Medlemmerne af udvælgelsespanelet bør derfor udpeges — 
            
            
               VEDTAGET DENNE AFGØRELSE: 
            
            
               Artikel 1
            
            
               Fra den i artikel 2 i denne afgørelse omhandlede ikrafttrædelsesdato og for fire år frem udpeges følgende personer til medlemmer af det panel, der er omhandlet i artikel 14, stk. 3, i forordning (EU) 2017/1939: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANIDIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               Artikel 2
            
            
               Denne afgørelse træder i kraft på tyvendedagen efter offentliggørelsen i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den europæiske Anklagemyndighed (EPPO), EUT L 283 af 31.10.2017, s. 1.
               
               
                  
                     (2)
                  
                        Kommissionens forslag til Rådets gennemførelsesafgørelse om forretningsorden for det udvælgelsespanel, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO"), COM(2018) 318 final af 25. maj 2018.